Q&A MED GHOST-TOBIAS OM: Guns N' Roses, Malakoff, nytt album og inspirasjon fra AC/DC og Metallica

Mannen bak Ghost og karakteren Papa Emeritus, Tobias Forge, sier til Radio Rock at det nye albumet "Prequelle" gis ut den 1. juni. I juli spiller han på Malakoff-festivalen i Sogn og Fjordane og er support for GN'R på Valle Hovin.

Ghost/Tobias Forge Author: Torkil Torsvik Publisert 13. april 2018

Sist oppdatert 13. april 2018

— Guns N' Roses og Ghost har mye til felles , sier Tobias Forge aka Papa Emeritus, aka Cardinal Copia. De som følger bandet/soloprosjektet Ghost og mytologien rundt vet at Tobias holdt sin identitet skjult i mange år, inntil i fjor:

Følger du riktig godt med har du også fått med deg at bandet igjen har fått en "ny" frontfigur, som reiser ut på USA-turné i mai. Nemlig Cardinal Copia:

I forbindelse med nyheten om nytt plateslipp i juni og release-turnéen som sveiper innom Norge to ganger i sommer, slo Radio Rock på tråden for en liten Q & A med Tobias Forge:

RR: Gratulerer med nytt album, ny turné og ikke minst ny frontfigur, Cardinal Copia. Hvorfor en ny endring?

TF: Hele idéen med Ghost er å ha en jevnlig rotasjon og suksesjon. En påminnelse om at man er utbyttbar og at alt har sin tid. Tanken er å følge en karakter som ikke helt har funnet plassen sin. Kardinalen har ikke helt fortjent denne stillingen, enn så lenge. Så får vi se om han klarer det i løpet av de neste to årene, og blir Papa IV.

Det er som om jeg er Disney og lager nye filmer hvert år, men alt må jo passe inn i "Donald Duck og vennene hans"

RR: Jeg har fått høre utdrag fra det nye albumet "Prequelle". Ingen tvil om at det fremdeles er Ghost som står bak, men også noen nye krumspring (som vanlig)?

TF: Det er et ganske bred rocke-album. Jeg prøver hele tiden å skrive låter som ikke ligner på de jeg har fra før. Da blir det moro. Jeg synes det er kult å lage album som om jeg orkestrerer en tiretters middag , he he. Med forrett, dessert og alt mellom. Alle albumene mine skal åpne nye dører. Det er ekspansjonen som gjør det moro å jobbe med dette, men det er også det som gjør det vanskelig.

Jeg tenker alltid at hvert album autonomt skal være et sammensatt album som begynner og slutter med en hvis dramaturgi. Men så skal jo også "scenene" i denne "filmen" passe inn i den større sammenhengen, altså live. Det er som om jeg er Disney og lager nye filmer hvert år, men alt må jo passe inn i "Donald Duck og vennene hans" på julaften også, he he.

RR: Det er tydelig at du henter inspirasjon fra hele spekteret og liker å blande sjangere. Hvor henter du mest inspirasjon?

TF: Det kan være alt mulig. Stemninger. Eklektiske ting. Da jeg skrev de to siste albumene har jeg hatt tre "svarte" album som rollemodeller: Metallicas "svarte album", AC/DCs "Back in Black" og "Random Access Memories" med Daft Punk. Det handler ikke om å prøve å høres ut som disse platene, men om å bli inspirert av disse albumenes "mindset" og presisjon. De er så gjennomtenkte og gjennomarbeidede. Det høres så jævla enkelt ut. Det må høres ut som det bare "skjer", men egentlig er alt planlagt til hver minste detalj,

Ghost, Tobias Forge

RR: Dere er headlinere på Malakoff-festivalen i Nordfjordeid i sommer, men skal også varme opp for Guns N' Roses på Valle Hovin. Hvordan tror du det blir?

TF: Jeg vet ikke helt. Det er litt som en ... drøm ... bucket list ... for vi har egentlig sagt at vi ikke gjør oppvarmingsjobber for noen lenger, hvis det da ikke er veldig, veldig store saker. Guns N' Roses er definitivt et unntak, og da vi ble spurt tenkte vi "så klart skal vi gjøre det". Og Oslo og Valle Hovin er et morsomt sted å spille, så dette er et bra unntak fra regelen. Også kjenner jeg et par av GN'R-karene, så det blir nok trivelig.

Dessuten har Guns vært en enorm inspirasjonskilde for meg. Jeg har elsket dem helt fra jeg var sju-åtte år gammel. Nå skal vi ut med en stor produksjon med ni personer på scenen, ikke ulikt stohetstiden til GN'R i 1991-92 med kordamer, pianoer og lignende. Vi har kanskje mer til felles enn vi tror, så dette blir en bra kopling.

Malakoff så ut som en morsom festival

RR: Så det blir endringer i størrelsen på produksjonen på den kommende turnéen?

TF: Den største forskjellen er at vi ikke lenger kommer til å bruke "backtracks". Tidligere har koring og slikt ligget på "backtracks". Det skjer ikke lenger. Nå kommer vi til å ha kordamer og flere instrumenter. Folk skal kunne se at alt blir sunget og spilt live, med unntak av introer og utroer, og hvis det er lyden av symfoniorkester og slikt. Men det er det ikke mye av. I tillegg kommer det en del elementer vi ikke har hatt med tidligere. Video og slikt.

RR: Hvordan kom Malakoff-festivalen inn på turnélista?

TF: Malakoff så ut som en morsom festival, også spurte de på "riktig måte", hehe - så da takket vi ja. Vi har vært litt forsiktige med å si ja til for mange festivaler denne sommeren. Vi vil gjerne være headliner, så vi kan ikke si ja til alt. Alt klaffet med våre ønsker og deres ønsker, så da ble det Malakoff, avslutter Tobias Forge.